Folketing
2012-04-19

Tak. Formålet med lovforslaget er at delegere sekretariatsfunktionerne for Klagenævnet for vidtgående specialundervisning til Ankestyrelsen. Og da Ankestyrelsen er landets øverste klageinstans og praksiskoordinerende myndighed på velfærdsområdet og ligeledes klageinstans for områder i forbindelse med sager om folkeskolelovens bestemmelser om fripladstilskud samt VEU-godtgørelse, er det her et udmærket forslag. Med den hensigt at kvalificere sagsbehandlingen yderligere i klagesager om specialundervisning foreslås det at delegere sekretariatsfunktionerne for vidtgående specialundervisning fra Klagenævnet til Ankestyrelsen. Sagsbehandlingen vil nemlig hermed foregå i et miljø, der er professionaliseret i klagesagsbehandling, og som netop har stor erfaring i sager omhandlende specialtilbudsområdet. Professionalisering, faglig ekspertise og effektivisering af sagsgange og en bedre ressourceanvendelse giver god mening. Samtidig vil delegeringen ikke betyde ændringer for de pågældende medarbejderes ansættelse, idet de flytter med over i Ankestyrelsen. Socialdemokraterne kan støtte forslaget.